Εκτός από μεμονωμένους εξισλαμισμούς, την περίοδο αυτή, συνέβησαν στην Πελοπόννησο και μεταστροφές στο Ισλάμ, που πήραν λίγο πολύ ομαδικό χαρακτήρα σε δύο περιοχές. Σε μία ομάδα χωριών νότια της Ολυμπίας (στα λεγόμενα Μουρτατοχώρια) και στην περιοχή Μονεμβασίας. Aπ’ ό,τι φαίνεται ο εξισλαμισμός δεν άλλαξε πολύ το οικονομικό και κοινωνικό status αυτών των χωρικών. Είναι αξιοσημείωτο το ότι σε πολλές περιπτώσεις συμβίωναν ειρηνικά στην ίδια οικογένεια Μουσουλμάνοι (που συνήθως έφεραν Χριστιανικό και Μουσουλμανικό όνομα, άρα είχαν νωρίτερα εξισλαμισθεί ή κατάγονταν από εξισλαμισμένους γονείς) με τις Χριστιανές γυναίκες τους, σύμφωνα με όσα παραδίδουν Ελληνικές πηγές.